《简道可法兄》
明代·智舷

顷读蕉上咏，畴不尔倾倒。言外托微旨，拙中寓大巧。

咏歌已臻托，赏识应不少。如何壮齿时，不得展所抱。

遁迹托湖山，忘机如鸥鸟。白云与往还，童子日围绕。

长者未弱冠，次者发覆脑。更有六七人，聪慧益稚小。

有时瞰师出，非蛮即斗草。礼法未易闲，天机不欲矫。

若问祖师意，当下无不了。相知寡老成，孰若托幼好。

百年俯仰间，取足便烦恼。目前苟可娱，托外一齐扫。

作者简介：明僧。浙江嘉兴人，字苇如，号秋潭。居秀水金明寺。晚于西郊建黄叶庵，自称黄叶老人。庵有修竹百竿，晨夕手自拂拭。有《黄叶庵诗集》。